**ইকুয়েডর ও পেরুতে ভূমিকম্পে নিহত ১৫**

লাতিন আমেরিকার দেশ ইকুয়েডর ও পেরুতে ৬ দশমিক ৮ মাত্রার এক ভূমিকম্পে ১৫ জনের প্রাণ গেছে। নিহতদের মধ্যে একজন পেরুর, বাকিরা ইকুয়েডরের নাগরিক। এতে আহত হয়েছেন আরও বেশ কয়েকজন। খরব ডেইলি সাবাহর।

ইকুয়েডর কর্তৃপক্ষ জানিয়েছে, স্থানীয় সময় শনিবার এ ভূমিকম্প হয়েছে। এতে ধসে গেছে দেশটির মাছালা ও চুয়েঙ্কা শহরের অনেক ভবন। বিভিন্ন স্থানে সড়ক দুর্ঘটনাও ঘটেছে।

ইকুয়েডর জানিয়েছে, ভূমিকম্পটির উপকেন্দ্র ছিল দেশটির বালাও শহর। শহরটি পেরুর সীমান্তেঘেঁষা। যুক্তরাষ্ট্রের ভূতাত্ত্বিক জরিপ (ইউএসজিএস) এর তথ্যমতে, ইকুয়েডরের স্থানীয় সময় বেলা ১২টা ১২ মিনিটে আঘাত হানে ভূমিকম্পটি। এর গভীরতা ছিল প্রায় ৬৬ কিলোমিটার পর্যন্ত।

এএফপির প্রতিবেদনে বলা হয়েছে, ভূমিকম্প অনুভূত হওয়ার সঙ্গে সঙ্গে চুয়েঙ্কা শহরে অসংখ্য মানুষ বাড়ি থেকে বেরিয়ে আসে। আত্মরক্ষায় এদিক সেদিক ছোটাছুটি শুরু করে।

এদিকে পেরু কর্তৃপক্ষ জানিয়েছে, দেশটির টুমবেস শহরে ভূমিকম্পের কারণে মাথায় পাথরের আঘাত পেয়ে মৃত্যুবরণ করেছে চার বছর বয়সী এক শিশু।